Avainsanat

Tiivistelmä



Avainsanat

1 Toimielinten säädökset tai muut asiakirjat - Säädösten valmistelumenettely - Parlamentin säännönmukainen kuuleminen - Olennainen menettelymääräys - Uudelleenkuuleminen, jos alkuperäistä ehdotusta on muutettu olennaisesti - Se, että parlamentin mielipide on tunnettu - Mielipiteen tietämisellä ei ole merkitystä

2 Liikenne - Maantieliikenne - Veroja koskevat säännöt - Lainsäädäntöjen yhdenmukaistaminen - Tiettyjen maanteiden tavaraliikenteeseen tarkoitettujen ajoneuvojen verotus sekä tiettyjen infrastruktuurien käytöstä perittävät maksut - Direktiivi 93/89/ETY - Olennaiset erot verrattuna komission alkuperäiseen ehdotukseen - Parlamentin uudelleenkuulemisen laiminlyönti - Olennaisten menettelymääräysten rikkominen - Lainvastaisuus

(ETY:n perustamissopimuksen 75 ja 99 artikla; neuvoston direktiivi 93/89/ETY)

3 Kumoamiskanne - Kumoamistuomio - Vaikutukset - Yhteisöjen tuomioistuimen asettama rajoitus - Direktiivi - Neuvoston velvollisuus kohtuullisessa ajassa korjata kumoamisen perusteena ollut säännösten vastainen menettely

(EY:n perustamissopimuksen 173 artikla ja 174 artiklan 2 kohta)

Tiivistelmä

4 Parlamentin säännönmukainen kuuleminen perustamissopimuksessa edellytetyissä tilanteissa on olennainen menettelymääräys, jonka laiminlyönti on säädöksen kumoamisperuste. Parlamentin todellinen osallistuminen yhteisön lainsäädäntömenettelyyn perustamissopimuksessa määrättyjen menettelyjen mukaisesti on olennainen osa perustamissopimuksessa tavoiteltua toimielinten välistä tasapainoa. Tämä toimivalta on ilmaus perustavanlaatuisesta demokratian periaatteesta, jonka mukaan kansalaiset osallistuvat vallankäyttöön kansanedustuslaitoksen välityksellä.

Vaatimus kuulla Euroopan parlamenttia säädösten antamismenettelyssä perustamissopimuksessa edellytetyissä tilanteissa sisältää vaatimuksen Euroopan parlamentin uudelleenkuulemisesta joka kerta, kun lopullisesti hyväksytty säädös kokonaisuutena tarkasteltuna poikkeaa olennaisilta osin siitä säädösehdotuksesta, josta parlamenttia jo oli kuultu, paitsi jos muutokset vastaavat olennaisilta osin parlamentin itsensä ilmaisemia toiveita.

Lopullisen säädöksen antava toimielin ei voi vapautua tästä velvollisuudesta sillä perusteella, että se tuntee kyllin hyvin parlamentin mielipiteen kyseessä olevista olennaisista kysymyksistä, koska tämä vaarantaisi vakavasti parlamentin todellisen osallistumisen yhteisön lainsäädännön valmisteluun, mikä on olennaista perustamissopimuksessa määrätylle toimielinten välisen tasapainon ylläpitämiselle, ja aliarvioisi vaikutuksen, joka parlamentin säännönmukaisella kuulemisella voi olla säädöksen antamiselle.

5 Verrattaessa komission ehdotusta direktiiviksi 93/89/ETY ja neuvoston sen perusteella antaman direktiivin sisältöä sen tavoitteen osalta, jonka mukaan on pantava täytäntöön teiden infrastruktuurin käyttöä koskeva yhdenmukaistettu liikenneverotusjärjestelmä, johon kuuluvat ajoneuvoverot, polttoaineiden valmisteverot ja teiden käyttöön liittyvät maksut ja jossa otetaan huomioon infrastruktuuri- ja ulkoiset kustannukset, on todettava, että sanamuoto, jonka mukaan komission oli annettava neuvostolle kertomus, jossa on ehdotuksia tavoitteen saavuttamiseksi, jotta neuvosto voisi viimeistään 31.12.1998 hyväksyä yhdenmukaistetun järjestelmän, on muutettu sellaiseksi, että neuvoston ei tarvitse sanotussa määräajassa antaa säädöstä kyseisestä yhdenmukaistetusta järjestelmästä eikä komission tarvitse myöskään liittää kertomukseensa ehdotuksia alueperiaatteelle perustuvan maksujen keräämisjärjestelmän toteuttamiseksi.

Tällaiset muutokset ovat olennaisia. Parlamentti ei ole niitä halunnut ja ne vaikuttavat järjestelmän koko rakenteeseen, joten parlamenttia olisi pitänyt kuulla uudelleen, koska on kyse perustamissopimuksen 75 ja 99 artiklassa määrätystä lainsäädäntömenettelystä. Koska menettelyyn ei ole ryhdytty, kyseessä on olennaisten menettelymääräysten rikkominen, minkä takia direktiivi 93/89/ETY on kumottava.

6 On tarpeellista välttää sitä, että parlamentin säännönmukaisen kuulemisen laiminlyöntiin tiettyjen maanteiden tavaraliikenteeseen tarkoitettujen ajoneuvojen verotuksen sekä tiettyjen infrastruktuurien käytöstä perittävien tie- ja käyttömaksujen soveltamisesta jäsenvaltioissa annetusta direktiivistä 93/89/ETY perustuvan kumoamisen takia liikenneverojen yhdenmukaistaminen keskeytyy, ja tämän lisäksi tärkeät oikeusvarmuutta koskevat syyt, jotka ovat samankaltaisia kuin sellaisessa tilanteessa, jossa kumotaan asetus, oikeuttavat sen, että yhteisöjen tuomioistuin käyttää EY:n perustamissopimuksen 174 artiklan toisessa kohdassa sille asetuksen kumoamistapauksessa suotua toimivaltaa ja että se toteaa, että kumotun direktiivin kaikkia vaikutuksia on pidettävä väliaikaisesti voimassa siihen asti, kunnes neuvosto antaa uuden direktiivin.

Yhteisöjen tuomioistuimella ei ole perustamissopimuksen 173 artiklan mukaista laillisuusvalvontaa harjoittaessaan toimivaltaa antaa määräystä, jolla neuvosto velvoitetaan antamaan määräajassa asiasta uusi säädös; neuvostolla on silti velvollisuus kohtuullisessa ajassa korjata säännösten vastainen menettelynsä.